SUPER ล่อแจกปันผล
ผู้ถือหุ้นไฟเขียวขายสินทรัพย์อิฐมวลเบา.
6 ก.พ. 2556

ผู้ถือหุ้นไฟเขียวขายสินทรัพย์อิฐมวลเบา.
ตุนเงินสด280ล้านทำธุรกิจใหม่เลิกขาดทุน.
ผู้บริหาร SUPER เผยไตรมาส 2 เห็นทิศทางธุรกิจชัดเจน หลังบริษัทไร้หนี้ กำเงินสด 280 ล้าน หลังผู้ถือหุ้นอนุมัติขายธุรกิจอิฐมวลเบา
นายจอมทรัพย์ โลจายะ ประธานคณะกรรมการบริษัท ซุปเปอร์บล๊อก (SUPER) เปิดเผยว่า ไม่เกินไตรมาส 2 บริษัทจะได้ข้อสรุปทิศทางการทำธุรกิจที่ชัดเจน และการเปลี่ยนแปลงชื่อบริษัท หลังบริษัทจะเข้าไปซื้อหุ้นบริษัท โอเพ่น เทคโนโลยี ผู้ประกอบธุรกิจว่าจ้างบุคลากรการวางระบบและพัฒนาเทคโนโลยี รวมทั้งหมด 76.25% ซึ่งบริษัทอยู่ระหว่างการพิจารณาลงทุนทั้งธุรกิจที่ต่อเนื่องและไม่ต่อเนื่องกับบริษัท โอเพ่นฯ อีก 23 ราย 
ปัจจุบันบริษัทจะมีความคล่องตัวมากขึ้น เพราะ SUPER จะกลายเป็นบริษัทที่ไม่มีหนี้ หลังวันที่ 5 ก.พ. ที่ผ่านมาที่ประชุมผู้ถือหุ้นเพิ่งมติอนุมัติให้ SUPER ขายสินทรัพย์ในธุรกิจอิฐมวลเบาให้บริษัท ปูนซีเมนต์นครหลวง (SCCC) ในราคา 500 ล้านบาท ทำให้บริษัทยังมีเงินสดเหลือจากการขายสินทรัพย์ และเมื่อรวมกับกระแสเงินที่มีอยู่ ทำให้มีเงินสดในมือประมาณ 280 ล้านบาท ซึ่งน่าจะเพียงพอต่อการลงทุนธุรกิจใหม่ หรืออยู่ในสถานะที่เข้าไปขอวงเงินกู้กับสถาบันการเงินได้ 
นายจอมทรัพย์ กล่าวว่า เหตุผลที่ SUPER ตัดสินใจเข้าซื้อหุ้นบริษัท โอเพ่นฯ เพราะมองว่าเป็นบริษัทที่มีศักยภาพสูงและมีพอร์ตการบริการวางระบบเทคโนโลยีให้กับหน่วยงานขนาดใหญ่หลายแห่ง เช่น กระทรวงกลาโหม กระทรวงยุติธรรม โรงพยาบาลกรุงเทพ สายการบินบางกอกแอร์เวย์ส ซึ่งมองว่าหากมารวมกับ SUPER ที่มีความร่วมมือกันทำงานกับบริษัท ดาต้า แมต ในการพัฒนาระบบคอมพิวเตอร์ของโครงการธนาคารอาคารสงเคราะห์ (ธอส.) คาดว่าจะช่วยทำให้มีความสามารถในการประมูลงานที่มีมูลค่าที่ใหญ่ขึ้นได้
ทั้งนี้ ในช่วง 3 ปีที่ผ่านมา บริษัท โอเพ่นฯ มีรายได้ย้อนหลัง 3 ปี เริ่มตั้งแต่ปี 2553 จำนวน 60 ล้านบาท ปี 2554 จำนวน 77 ล้านบาท และ 9 เดือน ปี 2555 อยู่ที่ 60 ล้านบาท ส่วนกำไรสุทธิย้อนหลัง 3 ปี ปี 2553 ทำได้ 2.5 ล้านบาท ปี 2554 จำนวน 1.7 ล้านบาท และ 9 เดือน ปี 2555 อยู่ที่ 2.4 ล้านบาท 
“จากนี้ไปบริษัทต้องเดินหน้ารุกทำธุรกิจต่อไป ซึ่งเป้าหมายก็เพื่อให้มีการเติบโตขึ้นและสามารถจ่ายปันผลให้กับผู้ถือหุ้นได้เร็ว หลังจากที่ประสบกับปัญหาขาดทุนติดต่อกันเป็นเวลา 6 ปี” นายจอมทรัพย์ กล่าว
ก่อนหน้านี้ที่ปรึกษาทางการเงินอิสระของบริษัทคือ บริษัท แอ๊บโซลูท แอ็ดไวเซอรี่ แนะนำผู้ถือหุ้นไม่ควรอนุมัติให้บริษัทขายธุรกิจผลิตภัณฑ์คอนกรีตมวลเบาครั้งนี้ เนื่องจากมูลค่าทรัพย์สินที่เหมาะสมที่สุดอยู่ที่ 607.62 ล้านบาท สูงกว่าราคาขาย 21.52% แจงราคาขายที่ 500 ล้านบาท ไม่เหมาะสม ตลาดหลักทรัพย์แห่งประเทศไทยจึงขอให้ผู้ถือหุ้นของ SUPER ศึกษาข้อมูลอย่างรอบคอบ
นอกจากนี้ การขายธุรกิจหลักจะทำให้บริษัทมีความเสี่ยงเกิดขึ้นตามมามากมาย เช่น การฟ้องร้องที่อาจเกิดขึ้นจากการยกเลิกสัญญาที่มีอยู่เดิมกับผู้ขายสินค้าหรือบริการให้บริษัทและลูกค้าความเสี่ยงจากค่าชดเชยในการเลิกจ้างพนักงาน